Edward Hyde Clarendon
Store norske leksikon,Historie,Verdens historie og samtidshistorie,Europa,Storbritannia og Nord-Irlands historie,Englands historie,Biografier i Englands historie
Edward Hyde Clarendon var en engelsk statsmann og historiker. Han var først medlem av det korte parlament (1640). I det lange parlament (1640–1653) var han først motstander av Karl 1, men sluttet seg senere til ham under borgerkrigen mellom kongen og parlamentet. Hyde forberedte restaurasjonen av monarkiet i 1660, da Karl 2 kom på tronen.
I 1661 ble Hyde jarl (earl) av Clarendon og var Karl 2s ledende minister. Han gjennomførte blant annet de beryktede lovene (Clarendon Code) mot frikirkelige grupper. I 1667 kom han i strid med parlamentet, som gav ham skylden for krigen mot Nederland (1664–1667). Han ble anklaget for høyforræderi og flyktet til Frankrike, hvor han skrev The True Historical Narrative of the Rebellion and Civil Wars in England, en hovedkilde til tidens historie.Clarendons datter, Anne Hyde, ble i 1660 gift med kongens bror, hertugen av York, den senere Jakob 2. Clarendon ble dermed morfar til to engelske dronninger, Maria 2 og Anna. Les mer i Store norske leksikon den engelske borgerkrigen det lange parlamentet Englands historie